Noregur á þrjá fulltrúa í úrvalsliði HM kvenna í handbolta. Liðið fagnaði fjórða heimsmeistaratitlinum í gær, þeim þriðja undir stjórn Þóris Hergeirssonar.
Noregur vann Ólympíumeistara Frakklands með fimm marka mun, 27-22, í úrslitaleiknum í gær. Noregur fór því taplaust í gegnum heimsmeistaramótið en þetta er í fjórða sinn sem þær norsku vinna gullverðlaun á HM. Þórir Hergeirsson hefur verið aðalþjálfari Noregs frá árinu 2009. Hann hefur nú unnið 13 verðlaun með norska liðið, þar af átta gullverðlaun. Þrisvar hefur hann unnið gull á HM, fjórum sinnum á EM og einu sinni á Ólympíuleikum. Eftir úrslitaleikinn í gær var úrvalslið mótsins kynnt en þar eru þrír leikmenn úr röðum Noregs. Norski línumaðurinn Kari Brattset Dale var valin besti leikmaður mótsins og þá eru skytturnar Nora Mörk og Henny Reistad einnig í úrvalsliðinu. Frakkar, sem fengu silfur, eiga sömuleiðis þrjá fulltrúa í liðinu og Danmörk og Svíþjóð eiga einn hvort.
Sundkonan Jóhanna Elín Guðmundsdóttir hefur lokið keppni á HM í sundi í 25 metra laug í Abú Dabí. Jóhanna synti í undanrásum í morgun. Hún synti á 25,25 sekúndum sem er alveg við hennar besta tíma sem er 25,08 sekúndur. Hún hafnaði í 34. sæti af 89 keppendum.
Handboltamaðurinn Hákon Daði Styrmisson sleit krossband á æfingu hjá þýska liðinu Gummersbach fyrir helgi. Frá þessu greinir Handbolti.is í dag en um málið var rætt í hlaðvarpsþættinum Leikhléið. Hákon Daði mun því ekki leika meira með Gummersbach á þessari leiktíð en hann hefur spilað með þýska liðinu frá því í fyrra. Guðjón Valur Sigurðsson er þjálfari Gummersbach. Hákon Daði var einn þeirra 35 sem voru á lista yfir möguleika leikmenn fyrir EM í handbolta í janúar.
Norska kvennalandsliðið varð í gær heimsmeistari í handbolta undir stjórn Þóris Hergeirssonar. 